Diari Oficial de la Generalitat Valenciana


Sumari del DOGV 7291, del 09-06-2014 (2014/5216)

DECRET 83/2014, de 6 de juny, del Consell, pel qual es modifica el Reglament del Règim Economicofinancer i Tributari del Cànon de Sanejament, aprovat per mitjà del Decret 266/1994, de 30 de desembre, del Consell.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/06/06/83/dof/vci/html**

### Dades del document

Número de DOGV
:   7291

Data del DOGV
:   09-06-2014

Secció del DOGV
:   I. DISPOSICIONS GENERALS

Número del document
:   2014/5216


Data del document
:   06-06-2014

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * permís de contaminació negociable
    * legislació
    * impost
    * reglament administratiu
    * Reglament Financer
    * consum d'aigua
    * sanejament

DECRET 83/2014, de 6 de juny, del Consell, pel qual es modifica el Reglament del Règim Economicofinancer i Tributari del Cànon de Sanejament, aprovat per mitjà del Decret 266/1994, de 30 de desembre, del Consell. [2014/5216]  
PREÀMBUL  
  
La necessitat de contribuir a l'execució dels principis d'austeritat i d'optimització en l'assignació dels recursos públics, que regixen els Pressupostos de la Generalitat per a 2014, per tal de facilitar el compliment dels compromisos assumits de reducció del dèficit públic de la Comunitat Valenciana, constituïxen el fonament comú de diverses mesures ja adoptades pel Consell en els últims mesos, tant en l'àmbit del gasto, com dels ingressos públics, i suposen, també, el principal motiu de les mesures que s'adopten a través d'este decret en l'àmbit de la gestió del cànon de sanejament d'aigües residuals de la Comunitat Valenciana.  
Les mencionades mesures, que impliquen la modificació dels articles quinze, apartat 3, i setze, apartat 2, del Reglament del Règim Economicofinancer i Tributari del Cànon de Sanejament, aprovat per mitjà del Decret 266/1994, de 30 de desembre, del Consell, fan referència, d'una banda, a la reducció, en un mes dels terminis de presentació i ingrés de les autoliquidacions pel cànon de sanejament que han de presentar les entitats subministradores d'aigua, i, d'una altra, a la reducció de l'import de la indemnització anual compensatòria, en funció del grau de recaptació que reben aquelles.  
A més, s'establix un règim transitori per a la implantació de les esmentades mesures. En este sentit, els nous terminis de presentació i ingrés resultaran d'aplicació a les autoliquidacions el període de referència de les quals siga l'immediat posterior a aquell en què entre en vigor este decret, i, d'altra banda, es preveu, per als períodes que no es troben vençuts de l'exercici en què entra en vigor este decret, una taula transitòria de percentatges per a la determinació del percentatge inicial per al càlcul de la indemnització anual compensatòria.  
D'altra banda, se substituïxen, en els preceptes que es modifiquen, els imports indicats en pessetes per imports expressats en euros, i s'arredonixen a unitats d'euro els imports que delimiten la periodicitat de la presentació i ingrés de les autoliquidacions per part de les entitats subministradores d'aigua.  
Per tant, i de conformitat amb el que establixen la disposició final primera de la Llei 2/1992, de 26 de març, de la Generalitat, de Sanejament d'Aigües Residuals de la Comunitat Valenciana, per la qual es faculta el Consell per a dictar les disposicions necessàries en desplegament i execució de l'esmentada llei, així com els articles 18.f, 33.1 i 43 de la Llei 5/1983, de 30 de desembre, del Consell, a proposta del conseller d'Hisenda i Administració Pública, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 6 de juny de 2014,  
  
  
DECRETE  
  
Article únic. Modificació del Reglament del Règim Economico-financer i Tributari del Cànon de Sanejament, aprovat per mitjà de Decret 266/1994, de 30 de desembre, del Consell  
Es modifiquen l'apartat 3 de l'article quinze i l'apartat 2 de l'article setze del Reglament del Règim Economicofinancer i Tributari del Cànon de Sanejament, aprovat per mitjà de Decret 266/1994, de 30 de desembre, del Consell, que queda redactat en la forma ressenyada en l'annex.  
  
  
DISPOSICIONS TRANSITÒRIES  
  
Primera. Terminis d'ingrés del cànon de sanejament per les entitats subministradores d'aigua  
Els terminis de presentació i ingrés regulats en l'apartat 3 de l'article quinze del Reglament de Règim Economicofinancer i Tributari del Cànon de Sanejament, en la redacció que fa l'article únic d'este decret, seran aplicables a les autoliquidacions el període de referència de les quals siga l'immediat posterior a aquell en què entre en vigor este decret.  
  
Segona. Taula de percentatges per a la determinació del percentatge inicial, en funció del grau de recaptació, per al càlcul de la indemnització anual compensatòria  
Per als períodes de declaració a què es referix l'apartat 3 de l'article quinze del Reglament Economicofinancer i Tributari del Cànon de Sanejament, corresponents a l'exercici en què entre en vigor este decret i que no es troben vençuts a la data de mencionada entrada en vigor, la taula de percentatges per a la determinació del percentatge inicial, en funció del grau de recaptació, per al càlcul de la indemnització anual compensatòria de la gestió recaptatòria del cànon de sanejament, a què es referix la lletra a de l'apartat 2 de l'article setze de l'esmentat Reglament Economicofinancer i Tributari del Cànon de Sanejament, serà la següent:  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen o resulten incompatibles amb el que disposa el present decret.  
  
  
DISPOSICIONS FINALS  
  
Primera. Desplegament i execució  
S'autoritza el conseller competent en matèria d'hisenda perquè dicte totes les disposicions que resulten necessàries per al desenrotllament i l'execució del present decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 6 de juny de 2014  
  
El president de la Generalitat,  
ALBERTO FABRA PART  
  
El conseller d'Hisenda i Administració Pública,  
JUAN CARLOS MORAGUES FERRER  
ANNEX  
  
Nova redacció de l'apartat 3 de l'article quinze i de l'apartat 2 de l'article setze del Reglament del Règim Economicofinancer i Tributari del Cànon de Sanejament, aprovat per mitjà de Decret 266/1994, de 30 de desembre, del Consell  
  
Article quinze. Terminis d'ingrés del cànon de sanejament per les entitats subministradores d'aigua  
3. Amb caràcter general, les entitats subministradores d'aigua hauran d'ingressar el cànon de sanejament percebut cada trimestre natural dels seus abonats dins dels terminis següents:  
- Entre l'1 de gener i el 5 de febrer, per a allò que s'ha percebut entre l'1 d'octubre i el 31 de desembre de l'any anterior.  
- Entre l'1 d'abril i el 5 de maig, per a allò que s'ha percebut entre l'1 de gener i el 31 de març.  
- Entre 1 de juliol i el 5 d'agost, per a allò que s'ha percebut entre l'1 d'abril i el 30 de juny.  
- Entre l'1 d'octubre i el 5 de novembre, per a allò que s'ha percebut entre l'1 de juliol i el 30 de setembre.  
Quan l'import acumulat del cànon de sanejament facturat per una mateixa entitat subministradora supere, en còmput d'un any natural, els 6.010.000 euros, la mencionada entitat haurà d'ingressar el cànon de sanejament percebut cada mes natural abans del dia 6 del segon mes següent al mencionat mes natural. Quan el mateix import, acumulat en còmput d'un any natural, no supere els 6.010 euros, l'ingrés per l'entitat subministradora d'allò que s'ha percebut dels seus abonats en un any natural en concepte del mencionat cànon, s'haurà d'efectuar abans del dia 6 de febrer de l'exercici següent al mencionat any natural.  
Per a la determinació de la periodicitat del calendari d'ingressos a realitzar cada any per les entitats subministradores es prendran com a base les dades de facturació declarades durant l'exercici immediat anterior, sempre que els períodes de facturació declarats comprenguen, almenys, un any de consum. Quan la facturació declarada en l'exercici anterior no cobrisca un any de consum, es completarà, als efectes d'este càlcul, amb els períodes de facturació necessaris declarats en exercicis anteriors, i, quan no es dispose d'estos últims, s'assignarà als períodes de facturació no declarats la mitjana de les dades dels períodes de facturació declarats. En el cas de no haver presentat cap declaració de facturació en els dits exercicis, els ingressos es realitzaran amb periodicitat trimestral conforme al calendari previst en el primer paràgraf d'este apartat.  
  
Article setze. Indemnització compensatòria de la gestió recaptatòria  
  
2. El càlcul de la indemnització anual es realitzarà de la manera següent:  
a) En primer lloc, es determinarà un percentatge inicial, en funció del grau de recaptació, d'acord amb la taula següent:  
  
Els percentatges d'indemnització de la taula anterior s'aplicaran per a cada tram de recaptació realitzada per l'entitat subministradora al llarg de l'any, i s'acumularan les dades corresponents a tots els subministraments realitzats. Una vegada sumats els resultats parcials corresponents a cada tram, s'obtindrà un import que, dividit pel cànon ingressat, donarà com a resultat el percentatge inicial d'indemnització.  
  
Per a aquelles entitats subministradores que durant l'any hagen presentat autoliquidacions del cànon de sanejament referides, almenys, a 5 municipis diferents, el percentatge inicial d'indemnització corresponent al primer tram de la taula anterior (entre el 0 % i el 75 % de cànon ingressat sobre el facturat) s'incrementarà en 0,1 punts per cada 10 municipis o fracció de 10. Una vegada efectuat este ajust, el percentatge inicial d'indemnització es calcularà d'acord amb el que disposa el paràgraf anterior.  
  
b) El percentatge inicial d'indemnització resultant, arredonit a dos decimals, serà incrementat per mitjà de l'aplicació de la fórmula següent:  
  
P=24,04 / M  
  
Sent M el volum de cànon de sanejament facturat, expressat en milers d'euros fins al segon decimal, i P el valor de l'increment del percentatge inicial d'indemnització, arredonit a dos decimals.  
  
Quan el volum de facturació d'una entitat subministradora siga inferior a 6.012, 12 euros, M tindrà un valor igual a 6,01.  
  
c) El percentatge definitiu d'indemnització anual serà el que resulte de la suma del percentatge inicial i del valor P, definits en els paràgrafs anteriors. Este percentatge definitiu, multiplicat pel cànon ingressat durant l'any per cada entitat subministradora, donarà com a resultat el valor de la indemnització anual corresponent.


Còpia Permalink ELI